CELEX: 62013TN0056
Language: el
Date: 2013-01-30 00:00:00
Title: Υπόθεση T-56/13: Προσφυγή της 30ής Ιανουαρίου 2013 — ClientEarth και Stichting BirdLife Europe κατά της Επιτροπής

6.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 101/23
            
         Προσφυγή της 30ής Ιανουαρίου 2013 — ClientEarth και Stichting BirdLife Europe κατά της Επιτροπής
   (Υπόθεση T-56/13)
   2013/C 101/50
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: ClientEarth (Λονδίνο, Ηνωμένο Βασίλειο) και Stichting BirdLife Europe (Zeist, Κάτω Χώρες) (εκπρόσωπος: O. Brouwer, δικηγόρος)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της καθής περί απορρίψεως του αιτήματός τους για πρόσβαση στο τελευταίο κείμενο της αναλύσεως της βιβλιογραφίας για την επίπτωση στον άνθρακα του ατμοσφαιρικού αέρα της βιοενέργειας που παράγεται από βιομάζα, σύμφωνα με τον κανονισμό (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής και του κανονισμού (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα, και
            
         
               —
            
            
               να καταδικάσει την καθής στα δικαστικά έξοδα, περιλαμβανομένων των δικαστικών εξόδων στα οποία υποβλήθηκαν οι προσφεύγουσες.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν έναν μόνον λόγο ακυρώσεως.
   Οι προσφεύγουσες διατείνονται ότι, καθόσον η καθής δεν τους απηύθυνε ρητώς απόφαση σχετική με την περί προσβάσεως αίτησή τους εντός της προθεσμίας που προβλέπεται για την επεξεργασία των επιβεβαιωτικών αιτήσεων στο άρθρο 8, παράγραφοι 1 και 2, του κανονισμού (ΕΚ) 1049/2001, τους αρνήθηκε σιωπηρώς την πρόσβαση στο αιτηθέν έγγραφο κατά την έννοια του άρθρου 8, παράγραφος 3, του κανονισμού αυτού. Επιπλέον, οι προσφεύγουσες δηλώνουν ότι η εν λόγω σιωπηρή άρνηση δεν ήταν αιτιολογημένη και, κατά συνέπεια, πρέπει να ακυρωθεί για τον λόγο ότι η Επιτροπή αθέτησε την υποχρέωσή της αιτιολογήσεως κατά το άρθρο 8, παράγραφος 1, του κανονισμού (ΕΚ) 1049/2001, το άρθρο 41, παράγραφος 2, τρίτη περίπτωση, του Χάρτη θεμελιωδών δικαιωμάτων της Ευρωπαϊκής Ένωσης και το άρθρο 296 ΣΛΕΕ.